Firma Teldrum, apropiată de șeful PSD, Liviu Dragnea, a câștigat de la Consiliul Județean Teleorman, la începutul acestui an, un important contract de modernizare a unui drum județean, drum care, în urmă cu câțiva ani, a fost reparat tot de Teldrum, contractul în cauză fiind investigat de OLAF – Oficiul de Luptă Antifraudă.

Lucrarea pe bani publici câștigată de Teldrum pe data de 11 ianuarie 2019 este, în fapt, o lucrare de modernizare a drumurilor județene 506 și 701, ambele fiind drumuri incluse în raportul OLAF referitor la acea fraudă din fonduri europene, potrivit publicației liberinteleorman.ro.

Aceasta spune că proiectele tehnice ale celor două drumuri au fost falsificate, în vederea maximizării accesului la bani europeni și a minimizării efective a cheltuielilor.

Teldrum are acum datoria de a remedia niște probleme apărute chiar la drumurile construite tot de specialiștii companiei, dar atunci pe bani europeni. Acum lucrările vor fi finanțate din resurse bugetare are Consiliului Județean Teleorman.

Valoarea noului contract este de 10,35 milioane lei.

De ce a început urmărirea penală împotriva lui Dragnea

În noiembrie 2017 Liviu Dragnea a fost pus sub urmărire penală pentru abuz în serviciu, obţinere de fonduri UE cu documente false şi constituirea unui grup infracţional organizat, începând cu 2001, pentru favorizarea firmei Tel Drum.

Potrivit procurorilor, Liviu Dragnea, în calitate de preşedinte al Consiliului Judeţean Teleorman, a iniţiat un grup infracţional organizat care acţionează şi în prezent şi din care au făcut şi fac parte funcţionari ai instituţiilor din administraţia publică şi persoane din mediul de afaceri. Grupul iniţiat în anul 2001 are ca principal scop obţinerea frauduloasă a unor sume importante din contractele finanţate din fonduri publice , prin comiterea unor infracţiuni de abuz în serviciu, de fraudare a fondurilor europene, de evaziune fiscală, spălarea banilor şi folosirea de informaţii ce nu sunt destinate publicităţii ori permiterea accesului unor persoane neautorizate la aceste informaţii, spun procurorii DNA, informa la acel moment News.ro.

Potrivit DNA, activitatea de pregătire şi modul de acţiune a grupului organizat a impus, în principal, următoarele etape:

- privatizarea Tel Drum SA şi transferarea acestei persoane juridice din proprietatea Consiliului Judeţean Teleorman în sfera de influenţă şi control a suspectului Liviu Nicolae Dragnea, prin persoane interpuse.

- achiziţionarea, în patrimoniul Consiliului Judeţean Teleorman, atât din fonduri ale acestei instituţii, cât şi prin obţinerea unui credit bancar, a unui utilaj (tren reciclator - stabilizator la rece in situ) de o valoare foarte mare (30 miliarde ROL) care apoi a fost închiriat şi ulterior înstrăinat către Tel Drum SA, ulterior privatizării acestei societăţi comerciale.

- acordarea, în perioada 2002-2005, a lucrărilor de reabilitare şi întreţinere a structurii rutiere aflate în administrarea Consiliului Judeţean Teleorman, către Tel Drum SA, fără a exista o procedură concurenţială de atribuire, deşi societatea comercială devenise persoană juridică cu capital privat.

- crearea şi implicarea în activitatea infracţională a unui număr mare de societăţi comerciale controlate de membrii grupului infracţional organizat, astfel încât acestea să poată fi interpuse în procedurile de atribuire a contractelor publice, să fie utilizate pentru crearea de circuite comerciale şi financiare şi să fie asigurat transferul beneficiilor materiale către membrii grupului infracţional organizat.

- asigurarea câştigării de către Tel Drum SA a contractelor de lucrări finanţate din fonduri publice, în special în cazul Consiliului Judeţean Teleorman, prin folosirea influenţei de care se bucurau membrii grupului infracţional organizat şi de funcţiile ocupate de unii dintre aceştia, prin furnizarea informaţiilor confidenţiale privind licitaţiile publice înainte de momentul publicării anunţurilor şi prin inserarea condiţiilor restrictive în caietele de sarcini (utilajul pe care Consiliul Judeţean Teleorman l-a înstrăinat către Tel Drum SA era unul dintre criteriile de calificare în cazul lucrărilor de reabilitare a drumurilor judeţene).

- obţinerea în mod preferenţial şi fraudulos de finanţări din bugetul naţional, prin intermediul lui Liviu Dragnea şi obţinerea în mod nelegal de fonduri din bugetul Uniunii Europene prin furnizarea de documente false şi inexacte, atât în cazul în care beneficiarul fondurilor era într-o primă etapă unitatea administrativ teritorială (care ulterior direcţiona fondurile către Tel Drum SA) cât şi în cazul în care beneficiarul fondurilor era în mod direct una dintre societăţile comerciale controlate de membrii grupului infracţional organizat.

- facilitarea şi intermedierea numirilor unor persoane fizice în funcţii din cadrul administraţiei centrale, prin intermediul membrilor grupului infracţional organizat care administra Tel Drum SA.

- furnizarea de fonduri pentru formaţiunea politică din care Liviu Nicolae Dragnea face parte, prin donaţii ale membrilor grupului infracţional organizat şi ale societăţilor controlate de aceştia.

- prin prisma influenţei pe care Liviu Dragnea o avea la nivelul administraţiei centrale şi în sfera politică, asigurarea accesului la informaţii confidenţiale din cadrul instituţiilor administraţiei centrale şi furnizarea de documente cu caracter confidenţial către membrii grupului infracţional organizat din mediul privat.

- obţinerea de beneficii patrimoniale de către membrii grupului infracţional organizat, provenite din activitatea infracţională şi din utilizarea frauduloasă a fondurilor publice (beneficii cărora membrii grupului infracţional organizat le dau o aparenţă legală prin scoaterea lor din patrimoniul societăţii în special cu titlu de dividende, prin plata unor remuneraţii cu titlu de salariu, prin simularea unor operaţiuni comerciale sau civile de transfer de drepturi de proprietate sau drept de folosinţă, prin încheierea unor contracte de prestări servicii sau livrare bunuri între societăţile controlate de aceştia).

În scopul pentru care a fost constituit grupul infracţional organizat, în cursul anului 2008, în calitate de reprezentant al Consiliului Judeţean Teleorman, Liviu Dragnea, cu ajutorul lui Mugur Băţăuş şi Victor Piperea (care au asigurat falsificarea şi înlocuirea documentelor), a folosit la ADR Sud Muntenia documente false şi inexacte, astfel încât firma Tel Drum SA să câştige un contract de reabilitare a 55 km de drum judeţean DJ 701 (limita – Dâmboviţa Gratia – Poeni – Siliştea – Scurtu Mare – Slăveşti – Ciolăneşti – Zabreasca – Dobroteşti), în valoare de 114.263.011 lei, dintre care suma de 13.772.603 euro provenea din fonduri europene.

Conform DNA, au fost falsificate şi înlocuite date din proiectul tehnic (memoriu tehnic, estimare cantitativă, verificări de structură), documentele fiind denaturate prin falsificarea semnăturii unui proiectant pe estimările cantitative şi inserarea în cuprinsul proiectului (după predarea de către proiectant beneficiarului Consiliu Judeţean Teleorman) a cerinţei ca metoda obligatorie de stabilizare a balastului să fie varianta la rece in situ, condiţie care îi asigura firmei Tel Drum câştigarea licitaţiei.

Înainte de publicarea anunţului privind atribuirea contractului, Mugur Băţăus a furnizat reprezentanţilor Tel Drum SA informaţii nedestinate publicităţii, respectiv detalii cu privire la cerinţele de calificare şi ofertanţii care şi-au exprimat interesul să participe la licitaţia publică.

În legătură cu acelaşi proiect de reabilitare a drumului judeţean DJ 701, Liviu Dragnea, prin încălcarea dispoziţiilor legale privind exercitarea funcţiei, a emis hotărâri de contractare a unui credit intern şi dispoziţii privind demararea procedurilor de achiziţii publice şi numirea comisiilor de evaluare a ofertelor. Prin furnizarea de informaţii confidenţiale şi prin modificarea proiectului tehnic şi depunerea acestuia în vederea avizării şi obţinerii finanţării, Liviu Dragnea şi Mugur Băţăuş, cu intenţie, în scopul obţinerii unui folos necuvenit pentru Tel Drum SA şi implicit pentru membrii grupului infracţional organizat, şi-au încălcat atribuţiile legale şi au determinat membrii comisiei de întocmire a documentaţiei pentru licitaţia lucrărilor de construcţii şi membrii comisiei de evaluare a ofertelor să încalce, fără vinovăţie, dispoziţiile OUG 34/2006 prin inserarea unor condiţii restrictive şi încălcarea principiului tratamentului egal, desemnând câştigător al licitaţiei publice firma Tel Drum SA.

Prejudiciul creat bugetului public este de 25.600.927 de lei (diferenţa dintre preţul ofertat de Tel Drum SA şi preţul cel mai mic ofertat), această sumă constituind un beneficiu necuvenit pentru firma câştigătoare. La aceste activităţi au participat în calitate de complici Neda Florea şi Pitiş Petre, persoane care administrau Tel Drum SA.

În cursul anului 2009, în calitate de reprezentant al Consiliului Judeţean Teleorman, Liviu Dragnea, cu ajutorul lui Mugur Băţăuş şi Marin Predescu (care au asigurat falsificarea şi înlocuirea documentelor), a folosit la ADR Sud Muntenia documente false şi inexacte, astfel încât firma Tel Drum SA să câştige un contract de reabilitare a peste 50 km din DJ 506 Cervenia Vităneşti Băbăiţa, în valoare de 62.482.442 lei lei, dintre care suma de 6.930.138 euro provenea din fonduri europene.

Au fost falsificate şi înlocuite date din proiectul tehnic (planşele desenate pentru profil transversal tip I, memoriul tehnic, design tehnic şi plan de execuţie, caiete de sarcini, devizele ), documentele fiind denaturate prin falsificarea semnăturii şi ştampilei verificatorului de proiect, prin modificarea elementelor cantitative, prin inserarea cerinţei (ulterior predării acestuia de către proiectant beneficiarului Consiliu Judeţean Teleorman) ca metoda obligatorie de stabilizare a balastului să fie varianta la rece in situ, condiţie care îi asigura firmei Tel Drum câştigarea licitaţiei. De asemenea, s-a majorat artificial devizul până la suma de 14.132.923 euro, cu consecinţa creşterii valorii contractului finanţat din bani publici obţinut de Tel Drum SA. Înainte de predarea proiectului tehnic în vederea avizării de către Autoritatea de Management a finanţării, Mugur Băţăuş, Marin Predescu şi un alt funcţionar au permis accesul suspectului Neda Florea la informaţii ce nu erau destinate publicităţii, prin participarea acestuia la o prezentare a proiectului tehnic în cadrul Consiliului Judeţean Teleorman iar ulterior, înainte de publicarea anunţului privind atribuirea contractului , Mugur Băţăus a furnizat reprezentanţilor Tel Drum SA detalii cu privire la cerinţele de calificare şi ofertanţii care şi-au exprimat interesul să participe la licitaţie.

În legătură cu acelaşi proiect de reabilitare a drumului judeţean DJ 506, Liviu Dragnea, prin încălcarea dispoziţiilor legale privind exercitarea funcţiei, a emis hotărâri de contractare a unui credit intern şi dispoziţii privind demararea procedurilor de achiziţii publice şi numirea comisiilor de evaluare a ofertelor. Prin furnizarea de informaţii confidenţiale, prin modificarea proiectului tehnic şi depunerea acestuia în vederea avizării şi obţinerii finanţării, Liviu Dragnea şi Mugur Băţăuş, cu intenţie, în scopul obţinerii unui folos necuvenit pentru Tel Drum SA şi implicit pentru membrii grupului infracţional organizat, şi-au încălcat atribuţiile legale şi au determinat membrii comisiei de întocmire a documentaţiei pentru licitaţia lucrărilor de construcţii şi membrii comisiei de evaluare a ofertelor să încalce, fără vinovăţie, dispoziţiile OUG 34/2006 prin inserarea unor condiţii restrictive şi încălcarea principiului tratamentului egal, desemnând câştigător al licitaţiei publice firma Tel Drum SA.

Prejudiciul cauzat bugetului public este de 5.742.872 (diferenţa dintre devizul real prevăzut în proiect şi devizul modificat), această sumă constituind un beneficiu necuvenit pentru firma câştigătoare. La aceste activităţi au participat în calitate de complici Neda Florea şi Petre Pitiş, persoane care administrau Tel Drum SA. Pentru a se sustrage de la plata obligaţiilor fiscale, Petre Pitiş, în calitate de reprezentant al Tel Drum SA, a simulat operaţiuni de achiziţie pe teritoriul naţional (purtătoare de TVA) pe care le-a înregistrat în documentele contabile, utilizând societăţi comerciale cu comportament de tip fantomă.

Astfel, în perioada 2010 -2012, acesta a sustras de la plata către bugetul de stat suma de 774.790,32 lei reprezentând taxă pe valoare adăugată aferentă operaţiunilor comerciale. În aceeaşi perioadă, sumele aferente operaţiunilor evidenţiate cu societăţile cu comportament de tip fantomă au fost transferate din conturile bancare ale Tel Drum SA în conturile bancare ale societăţilor cu comportament de tip fantomă, fiind retrase în numerar la scurt timp după transfer şi restituite (fără comisionul pentru intermediere) persoanelor care le-au virat iniţial.

Totodată, pe perioada de derulare a activităţii grupului infracţional organizat, membrii acestuia au beneficiat de informaţii nepublice din cadrul instituţiilor de la nivel local şi central cum ar fi: note de fundamentare şi caiete de sarcini pentru licitaţii viitoare ce se aflau în procedură de avizare internă (cum este cazul Administraţiei Naţionale a Rezervelor de Stat şi Probleme Speciale), corespondenţă între unităţile administrativ teritoriale şi Ministerul Dezvoltării Regionale, Administraţiei Publice şi Fondurilor Europene (în cadrul obiectivelor ce se doreau a fi finanţate din PNDL), liste privind proiectele depuse pentru finanţare, documente solicitate de autorităţile judiciare de la instituţiile publice în cursul urmăririi penale (cum este cazul ANCPI). Astfel de documente au fost identificate cu ocazia percheziţiilor domiciliare efectuate la sediile persoanelor juridice de drept privat. În plus, conform înscrisurilor ridicate cu ocazia percheziţiilor domiciliare, membrii grupului infracţional organizat, propuneau şi facilitau numirea în funcţii publice a persoanelor cu care aveau relaţii apropiate (au fost ridicate însemnări olografe în care, fie erau indicate persoane care ar fi fost potrivite pentru ocuparea unui post de conducere în cadrul administraţiei centrale şi care au fost numite ulterior în aceste posturi, fie erau indicate detalii cu privire la dorinţa unor persoane publice de a pune în funcţie o persoană apropiată).

DNA mai spunea că, astfel, membrii grupării au obţinut beneficii personale diverse, în funcţie de atribuţiile şi rolul pe care îl aveau în cadrul grupului:

- funcţionarii publici implicaţi şi-au asigurat funcţiile de conducere în cadrul Consiliului Judeţean Teleorman, atât Mugur Băţăuş cât şi Victor Piperea fiind directorii unor structuri din cadrul autorităţii publice, având şi beneficii patrimoniale în zona privată, spre exemplu Mugur Băţăuş fiind angajat în calitate de expert la una dintre firmele din grup.

- Marian Fişcuci, Petre Pitiş, Neda Florea, Ion Florian şi Neagoe Daniel au obţinut contracte preferenţiale prin intermediul societăţilor comerciale şi beneficii patrimoniale directe transferate fie sub formă de dividende şi drepturi salariale fie sub formă de bunuri mobile şi imobile pe care le utilizează, dar care figurează în patrimoniul societăţilor comerciale.

- Liviu Dragnea, în mod direct sau prin persoane apropiate lui (fiul, fosta soţie), a obţinut sume de bani sau bunuri mobile şi imobile pe care le utilizează, precum şi diverse servicii în interes personal, al familiei şi al PSD, respectiv donaţii de la membrii grupului infracţional organizat şi de la societăţile controlate de aceştia (circa 2,5 milioane de lei în anul 2009), transferul părţilor sociale din mai multe societăţi controlate de membrii grupului infracţional organizat către fiul său, dividende şi sume periodice către fiul său cu titlu de salariu de la firme din grup, sume periodice cu titlu de chirie încasate personal de Liviu Nicolae Dragnea şi de fosta soţie de la o altă societate din grup, bani obţinuţi de către Liviu Nicolae Dragnea din vânzarea unor bunuri imobile la valori supraevaluate către societăţile controlate de membrii grupului infracţional organizat, folosirea de bunuri mobile de către fiul său (autoturismul deţinut de o societate din grup şi a cărui îmbunătăţire tehnică a fost achitată de Tel Drum SA) sau folosirea de bunuri imobile tot de către acesta (imobilul din Turnu Măgurele proprietate a Tel Drum SA).

